EA บวก 2% ลุ้นกำไรปี 62 โตกระโดด “กรุงศรี” แนะซื้อเคาะเป้า 63 บ.
EA บวก 2% ลุ้นกำไรปี 62 โตกระโดด "กรุงศรี" แนะซื้อเคาะเป้า 63 บ. ล่าสุด ณ เวลา 10.50 น. อยู่ที่ระดับ 50.50 บาท ปรับตัวขึ้น 1.25 บาท หรือ 2.54% สูงสุดที่ระดับ 50.50 บาท ต่ำสุดที่ระดับ 49.50 บาท ด้วยมูลค่าซื้อขาย 749.48 ล้านบาท
13 ก.พ. 2562

ผู้สื่อข่าวรายงานว่า ราคาหุ้นบริษัท พลังงานบริสุทธิ์ จำกัด (มหาชน) หรือ EA ล่าสุด ณ เวลา 10.50 น. อยู่ที่ระดับ 50.50 บาท ปรับตัวขึ้น 1.25 บาท หรือ 2.54% สูงสุดที่ระดับ 50.50 บาท ต่ำสุดที่ระดับ 49.50 บาท ด้วยมูลค่าซื้อขาย 749.48 ล้านบาท

โดย นายชัยยศ จิวางกูร ผู้ช่วยกรรมการผู้จัดการฝ่ายวิเคราะห์หลักทรัพย์ บล.กรุงศรี จำกัด เปิดเผยผ่านรายการ “ข่าวหุ้นเจาะตลาด” ออกอากาศทาง Facebook Live ข่าวหุ้นธุรกิจ และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. โดย แนะนำ ซื้อ EA ให้ราคาเป้าหมาย 63 บาท เนื่องจากคาดว่าแนวโน้มไตรมาส 1/2562 คาดกำไรสุทธิเติบโตโดดเด่น จากการรับรู้รายได้โรงไฟฟ้าพลังงานลมโครงการหนุมาน 1 และ 8 ซึ่งมีกำลังการผลิตรวม 90MW เริ่ม COD ตั้งแต่ 25 ม.ค.2562 ส่งผลให้กำไรสุทธิของปี 2562 จะอยู่ที่ระดับ 6 พันล้านบาท
ด้าน บล.เมย์แบงก์ กิมเอ็ง แนะนำ “ซื้อเก็งกำไร” EA ราคาเป้าหมาย 52.80 บาท/หุ้น ทั้งนี้เนื่องจาก แนวโน้ม 12 เดือนข้างหน้านี้ ล้วนจะส่งผลต่อทิศทางเชิงบวกต่อผลการดำเนินงานระยะสั้น และโอกาสที่ตลาดจะปรับประมาณการในระยะยาว ได้แก่ การ COD โครงการลมก้อนสุดท้าย 260MW ไตรมาสนี้ (ปัจจุบันเริ่ม COD แล้ว 90mw และทยอยที่เหลือใน ไตรมาส 1/2562), แนวโน้มกำไรไตรมาส 4/61 คาดขยายตัว 30% จากปีก่อน และ พัฒนาการของโครงการ PCM และ แบตเตอรี่ในช่วงปลายปี 2562 โดยราคาเหมาะสม Roll-over ไปปี 2562 อิง PEG 0.9 เท่า ของ EPS growth ปีนี้ คือ 52.80 บาท/ หุ้น เพียงพอต่อการเก็งกำไรใน 12 เดือนนี้
โดยคาดไตรมาส 4/61 จะมีกำไรสุทธิ 1,148 ล้านบาท ขยายตัวอ่อนๆ 3% จากไตรมาสก่อน จากปริมาณผลผลิตกระแสไฟฟ้าจากโรงไฟฟ้าพลังงานแสงอาทิตย์เร่งตัวขึ้นตามผลของฤดูกาล ซึ่งแม้โรงไฟฟ้าพลังงานลม (โครงการหาดกังหัน) จะอ่อนตัวลง แต่โครงสร้าง PPA ของโรงไฟฟ้าพลังงานแสงอาทิตย์นั้นมีค่า Adder ที่สูงกว่า (6.5 บาท vs 3.5 บาท) ทำให้อัตรากำไรขั้นต้นจึงเพิ่มขึ้นได้เล็กน้อยเป็น 54.0% จาก 53.9% จากไตรมาส 3/61
ส่วนกำไรสุทธิคาดจะขยายตัว 30% จากปีก่อน หลักๆมาจากกำลังการผลิตไฟฟ้าที่เพิ่มขึ้น 126MW จากโครงการพลังงานลม หาดกังหัน ที่เริ่มทยอย COD เมื่อต้นปี 2560 และ กระแสลมที่ดีกว่าคาดตลอดปี 2561 ส่งผลให้ภาพปี 2561 EA จะรายงานกำไรปกติ 4.3 พันล้านบาท เพิ่มขึ้น 16% จากปีก่อน (ไม่รวมกำไรพิเศษ 895 ลบ. ในไตรมาส 1/61)